En kontrol af 18 enlige mødre i Frederikshavn Kommune, har afsløret at halvdelen af de kontrollerede mødre snød med børnebidrag og boligsikring. - Det har overrasket os, at det er i helt op til halvdelen af de kontrollerede sager, der bliver snydt for at få udbetalt ekstraordinære sociale ydelser, siger afdelingsleder i Frederikshavn Kommune Gitte Munk. SKAT Nordjylland har siden maj arbejdet sammen med de nordjyske kommuner om at afsløre socialt bedrageri, og det er det samarbejde, der nu begynder at bære frugt. - Det vi typisk ser er, at barnets far er tilmeldt en fiktiv adresse, så barnets mor kan få udbetalt ydelser som enlig, siger Gitte Munk. Foreløbig er der i tre af sagerne stoppet udbetaling af ydelser for op mod 300.000 kroner.
SKAT finder i samarbejde med Frederikshavn Kommune snyd med offentlige ydelser i halvdelen af de sager de kontrollerer.